Nduexin nthi̱ꞌa̱ beꞌe Juan inaa kunixin yoo ni bagakao jeꞌe.
Ko are bikon Juan batho Jesús,
jeꞌe ndachro:
—Tsjexin ra,
jiꞌi thi kulekue Ndo Dio.
Are kayui ni bagakao Juan kuiꞌin na̱ thi ndachro jeꞌe,
saruee na̱ Jesús.
Jesús ngaria ko bikon ixin jiruee ni teꞌi,
ko ndachro ngain na̱:
—¿Keꞌe tethjee ra?
Jeꞌe na̱ binthendachro na̱:
—Suixin ke tjaago,
¿thinoo dithuꞌa?
Jesús ndachro:
—Xrakui ra sitsjeꞌe ra.
Kuthimejan binthekji kayui ni mee ixin binthegikon na̱ thinoo beꞌe Jesús ko nthi̱ꞌa̱ tabinthegithuꞌe na̱ ngain jeꞌe ixin undakutsukjin,
ko mee inchin las cuatro.
Ko Andrés,
xan choo Simón Pedro,
jiꞌi naa thi yoo ni binthekiꞌin thi ndachro Juan ko saruee Jesús.
Andrés saꞌo bithja xan choo,
xan diꞌin Simón,
ko ndachro ngain xan:
—Ubinthoo ná thi Mesías —ko mee ruchro thi Cristo.
Kuthimejan Andrés bikao Simón thi jii Jesús,
ko are Jesús bikon Simón,
ndachro:
—Jaꞌa diꞌin Simón,
xi tsiꞌi Jonás,
aro jai jaꞌa siꞌin Cefas —ko Cefas ruchro Pedro.
Nduexin Jesús ndachro kjui nuntheꞌe Galilea,
ko nthi̱ꞌa̱ betan Felipe,
ko Jesús ndache:
—Rueꞌna.
Ko rajnee Felipe diꞌin Betsaida,
ko kai mee rajnee Andrés ko Pedro.
Ko Felipe bikjee Natanael ko ndache:
—Jaꞌan ná bithja ná thi xii ncheꞌe inchin dajin ley dikji̱n Moisés ko thi dikji̱n ni bagayée juajnee Ndo Dio,
ko mee Jesús xi tsiꞌi José thi juixin rajna Nazaret.
Ndachro Natanael:
—¿Anchao ngain rajna Nazaret sachrjexin chrujan thi jian?
Felipe ndachro:
—Xrakui sitsjeꞌe.
Are Jesús bikon ixin Natanael jitunchieꞌen,
jeꞌe ndachro:
—Nthiꞌi juii naa xii nduaxin israelita xa ko xii jiꞌi ncheyaꞌa xa.
Ko Natanael banchiangiꞌi Jesús:
—¿Kexreen chunxinxin na?
Ko Jesús ndachro:
—Icha saꞌo ke Felipe rugithja,
jaꞌan ubikon are tariꞌi ngangiꞌi ntha higo.
Ko Natanael ndachro:
—Suixin ke tjaago,
¡jaꞌa thi Xeꞌen Ndo Dio ko Rey Israel!
Jesús batheꞌe ko ndachro:
—¿A bithikaon jeꞌo ixin ndathjo ixin jaꞌan bikon jaꞌa taringaꞌngi ntha higo?
¡Nduaxin jaꞌa sikon icha tsjé thi jian sikuꞌen!
Kai ndachro Jesús:
—Ndua rindathjo ra ixin jaꞌa ra sikon ra ngajni jixrangee ko angeel Ndo Dio tsajiin ko ruxinkajin thi riꞌi jaꞌan,
thi Xii juixin ngajni.